እነዚህ ነጥቦች መቀለ ላይ በመሸጉት የእነ ስዩም መስፍን፣ አቦይ ስብሃት፣ አባይ ፀሃዬ፣… ወዘተ በመሣሠሉት ፀረ-ለውጥ አቋም ያላቸው የህወሓት መስራቾች፥ አመራሮች እና በዶ/ር ደብረፂዮን በሚመራው የህወሓት ማዕከላዊ ኮሚቴ አባላት መካከል ያለውን ልዩነት በግልፅ ይጠቁማል፡፡ በህወሓት ውስጥ የተፈጠረውን ልዩነት በግልፅ ለመረዳት ደግሞ ዶ/ር ተክለኣብ ሽብሩ “የህወሓት ሐዘን” (TPLF’s Grief) በሚል በድረገፃችን ላይ ያወጣውን ፅሁፍ ዋቢ ማድረግ ተገቢ ነው። እንደ ዶ/ር ተክለኣብ ገለፃ፣ የኦሮማራ ጥምረት በህወሓት ላይ ያደረሰውን ከባድ ሽንፈት ተከትሎ ድርጅቱ በከባድ ሀዘን ውስጥ ወድቋል። ይህ ሀዘን ደግሞ የራሱ የሆኑ ደረጃዎች አሉት። እነሱም፦ ሽንፈቱን መካድ (Denial)፣ ሁለተኛ ንዴት (ብስጭት) (Anger)፣ ሦስተኛ ድርድር (Bargain)፣ አራተኛ ድብርት (Depression) እና አምስተኛ መቀበል (Acceptance) ናቸው።
